-----------------------------------------------------------------------
  6. โครงการในอนาคต (Future Plan)

  -----------------------------------------------------------------------

1. ธุรกิจพัฒนาอสังหาริมทรัพย์

แม้ว่าในปีที่ผ่านมา การแข่งขันในอุตสาหกรรมอสังหาริมทรัพย์จะคงตัวอยู่ในระดับสูง
แต่โครงการคอนโดมิเนียม บ้านเดี่ยว บ้านแฝด และทาวน์เฮ้าส์ ของแสนสิริและบริษัทในเครือ
ยังคงได้รับการตอบรับจากลูกค้าเป็นอย่างดี เพราะโครงการเหล่านี้ล้วนตั้งอยู่ในทำเลที่มีศักยภาพสูง
มีระบบโครงสร้างพื้นฐานด้านสาธารณูปโภคและ การคมนาคมรองรับ
ประกอบกับลูกค้ามีความเชื่อมั่นในแบรนด์ของแสนสิริว่าเป็นโครงการที่อยู่อาศัยที่มีคุณภาพ
มีการบริหารโครงการและบริการต่างๆ
ที่สามารถอำนวยความสะดวกและตอบสนองวิถีการดำเนินชีวิตของลูกค้าได้เป็นอย่างดี ในอนาคต
แสนสิริยังคงให้ความสำคัญกับการเลือกสรรทำเลที่ตั้งที่เหมาะสมเพื่อเป็นวัตถุดิบหลักในการพัฒนาโครงการที่มีคุณภาพสูง
และจะยังคงมุ่งเน้นสร้างสรรค์บริการต่างๆ เพื่อเสริมสร้างความพึงพอใจสูงสุดของลูกค้าต่อไป

ในปี 2550 แสนสิริจะมุ่งเน้นการใช้ประโยชน์จากแบรนด์ของแสนสิริ
ซึ่งเป็นที่ยอมรับโดยทั่วไปในกลุ่มลูกค้าระดับสูงและกลางและจะพัฒนาโครงการเพื่อรองรับการเจริญเติบโตของธุรกิจอย่างต่อเนื่อง
โดยเปิดโครงการที่อยู่อาศัยในหลายทำเลที่มีศักยภาพให้ครอบคลุมกลุ่มลูกค้าที่ขยายตัวเพิ่มขึ้น
นอกจากนี้
แสนสิริและบริษัทในเครือได้เตรียมแผนงานที่จะเพิ่มส่วนแบ่งทางการตลาดและขยายฐานลูกค้าให้ครอบคลุมกลุ่มลูกค้าระดับกลางและล่างมากขึ้น
โดยเปิดโครงการที่อยู่อาศัยทั้งบ้านเดี่ยว บ้านแฝด ทาวน์เฮ้าส์ และคอนโดมิเนียม
ในหลายระดับราคาให้เหมาะสมกับความต้องการของทุกกลุ่มลูกค้า

ทั้งนี้ แสนสิริคาดว่า
ธุรกิจพัฒนาอสังหาริมทรัพย์จะปรับตัวดีขึ้นตามภาพรวมเศรษฐกิจที่ฟื้นตัวจากการคงตัวและมีแนวโน้มลดลงของอัตราดอกเบี้ยและอัตราเงินเฟ้อ
อันจะช่วยกระตุ้นให้มีความต้องการที่อยู่อาศัยเพิ่มมากขึ้น อย่างไรก็ตาม
ภาวะการแข่งขันจะยังคงตัวในระดับสูงเนื่องจากยังคงมีบ้านสร้างเสร็จพร้อมขายอยู่ในตลาดอีกจำนวนหนึ่ง
ภายใต้สภาวะการแข่งขันดังกล่าว
ลูกค้าจะมีความพิถีพิถันในการเลือกซื้อที่อยู่อาศัยมากขึ้นและให้ความสำคัญกับคุณภาพและชื่อเสียงของผู้ประกอบการมากขึ้นเช่นกัน
ดังนั้น
ผู้ประกอบการที่มีประสบการณ์และชื่อเสียงเป็นที่ยอมรับจะมีความได้เปรียบทางธุรกิจมากกว่าผู้ประกอบการรายย่อย

แผนการเพิ่มทุนจะทำให้แสนสิริมีฐานเงินทุนที่แข็งแกร่ง
อันจะช่วยเพิ่มโอกาสทางธุรกิจให้แสนสิริสามารถพัฒนาโครงการที่อยู่อาศัยหลากรูปแบบและหลายระดับราคา
เพื่อสนองความต้องการของทุกกลุ่มลูกค้าได้เป็นอย่างดี สำหรับโครงการบ้านเดี่ยว บ้านแฝด
และทาวน์เฮ้าส์ จะเลือกทำเลที่มีการคมนาคมที่ดี สามารถเข้าสู่ใจกลางเมืองได้สะดวก
ในส่วนของโครงการคอนโดมิเนียมนั้น แสนสิริจะยังคงพัฒนาโครงการที่อยู่ในเส้นทางรถไฟฟ้าบีทีเอส
หรือรถไฟฟ้าใต้ดิน โดยจะมีการขยายตลาดไปกลุ่มลูกค้าระดับกลางถึงล่างมากขึ้น
ซึ่งจะดำเนินการผ่านบริษัท พลัส พร็อพเพอร์ตี้ จำกัด

2. ธุรกิจบริหารและจัดการโครงการอสังหาริมทรัพย์

แสนสิริจะรักษาความเป็นผู้นำในธุรกิจบริหารและจัดการโครงการอสังหาริมทรัพย์
พร้อมทั้งเพิ่มส่วนแบ่งทางการตลาด โดยใช้ประโยชน์จากการที่ลูกค้ามีความพึงพอใจต่อบริการที่ได้รับ
ซึ่งจะก่อให้เกิดการบอกต่อและส่งเสริมภาพลักษณ์ที่ดี อันจะนำมาซึ่งการต่อยอดทางธุรกิจได้ ทั้งนี้
แสนสิริและบริษัทในเครือจะยังคงมุ่งเน้นพัฒนาบริการในรูปแบบใหม่ให้สอดคล้องกับวิถีการดำเนินชีวิตที่เปลี่ยนแปลงไปอยู่เสมอ
นอกจากนี้
แสนสิริและบริษัทในเครือได้จัดทำแผนงานเพื่อเพิ่มรายได้จากธุรกิจบริการตัวแทนซื้อ-ขายอสังหาริมทรัพย์และการบริหารงานขาย
เพื่อใช้ประโยชน์สูงสุดด้วยการมีทีมขายที่มีประสบการณ์และเครือข่ายที่ครอบคลุมพื้นที่ภายใต้การบริหารมากที่สุดถึง
3.6 ล้านตารางเมตร

3. ธุรกิจโรงแรมและบริการ (Hospitality Business)

ธุรกิจโรงแรม

ธุรกิจโรงแรมและการท่องเที่ยวแสดงการฟื้นตัวอย่างชัดเจนโดยมีจำนวนนักท่องเที่ยวในปี 2548
รวมทั้งสิ้น 11.52 ล้านคน และคาดว่าจะเพิ่มขึ้นเป็น 13 ล้านคนในปี 2549 (ที่มา :
การท่องเที่ยวแห่งประเทศไทย และ กรมเจรจาการค้าระหว่างประเทศ) ทั้งนี้ แสนสิริ
มีโรงแรมเพื่อรองรับการเติบโตของจำนวนนักท่องเที่ยวจำนวน 1 โครงการ ได้แก่ คาซ่า เดล
มาเร โรงแรมสไตล์บูติค รีสอร์ท ย่านหัวหิน
ซึ่งโรงแรมดังกล่าวได้การตอบรับจากนักท่องเที่ยวทั้งชาวไทยและชาวต่างประเทศ เป็นอย่างดี
ส่งผลให้อัตราเข้าพักเฉลี่ยอยู่ร้อยละ 63 (ข้อมูลสิ้นสุด ณ วันที่ 31 ธ.ค. 49)

ธุรกิจเมดิคัล สปา

ธุรกิจสปาในประเทศไทยได้รับความสนใจเป็นอย่างมากจากลูกค้าทั้งในประเทศและต่างประเทศ
โดยเฉพาะเมื่อนิตยสารไทมส์ได้กล่าวถึงสปาในประเทศไทยว่ามีค่าใช้จ่ายต่ำกว่าประเทศอื่นๆ ถึง 1
ใน 3 ทำให้ประเทศไทยเป็นที่อยู่ในความสนใจมากยิ่งขึ้น อย่างไรก็ตาม ในช่วงที่ผ่านมา
การขยายตัวของธุรกิจสปาเริ่มลดลง ในขณะที่ธุรกิจเมดิคัล สปา
ซึ่งเป็นการผสมผสานความเชี่ยวชาญด้านการแพทย์แผนปัจจุบันเข้ากับการให้บริการในรูปแบบของสปาที่เน้นการดูแลสุขภาพด้วยศาสตร์ดั้งเดิมแบบตะวันออก
กลับมีการขยายตัวในอัตราสูงขึ้น
เนื่องจากอุปทานยังมีน้อยและผู้บริโภคเริ่มมีความเข้าใจและตระหนักถึงประโยชน์ของเมดิคัล
สปาเพิ่มมากขึ้น

S Medical Spa เน้นตลาดกลุ่มเป้าหมายระดับบีบวกขึ้นไป
ซึ่งรวมถึงชาวไทยและชาวต่างประเทศในวัยทำงานและวัยกลางคน
โดยใช้ช่องทางการจำหน่ายผ่านจุดให้บริการและส่งเสริมการขายด้วยการใช้ตัวแทนขาย นอกจากนี้
ได้เน้นกิจกรรมส่งเสริมการตลาดโดยใช้วิธีการประชาสัมพันธ์ เช่น การจัดสัมมนา
การเข้าร่วมการสัมมนาและงานแสดงสินค้าทั้งในและต่างประเทศ